Ba mhó an cuthach a bhí ar mheáin chumarsáide na Spáinne ná mar a bhí ar mhuintir na tíre, le fírinne. B’ait sin féin, mar is annamh na meáin chéanna ag tabhairt faoin rí. Ábhar maith scríofa is ea saol agus dualgais an teaghlaigh ríoga. Bíonn na nuachtáin breac le scéalta fúthu, go fiú an dornán nuachtán inmholta mar El País agus corrcheann eile. Tráchtar ar a gcuairteanna i gcéin, ar na haíonna a bhíonn ar cuairt acusan abhus, agus ar laetha cinniúnacha a ré. Ceiliúradh caoga bliain phósadh an rí agus a bhean, an bhanphrionsa, Sophia na Gréige, an ceann ba dhéanaí acu. Dírítear ar shuáilcí an rí de ghnáth, agus ar an dea-sheirbhís a thugann sé don tír.